钦定古今图书集成/明伦汇编/氏族典/第388卷 > 李抱真
## 钦定古今图书集成/明伦汇编/氏族典/第388卷 > 李抱真

按《唐书李抱玉传》：“抱玉从父弟抱真，字太元，抱玉属
以军事，授汾州别驾，迁殿中少监，更授泽州刺史，兼
泽潞节度副使，徙怀州，为怀泽潞观察留后。凡八年，
籍户三丁择一蠲其徭租，给弓矢，令闲月得曹，偶习
射。岁终大校，天下称昭义步兵，为诸军冠。德宗嗣位，
检校工部尚书，领昭义节度使。建中中，田悦反，围邢”
及临洺，诏抱真与马燧救之，败悦，进检校尚书右仆
射。会朱滔、王武俊反，抱真退保魏，帝仓卒狩奉天。于
时李希烈陷汴，李纳反郓，李怀光相次反河中，抱真
独以数州截然横绝，沮其奸，为群盗所惮。兴元初，同
中书门下平章事，繇倪国公，进义阳郡王。天子下《罪
己诏》，并赦群盗。抱真乃遣客贾林以大义说武俊，使
合从击滔，武俊许诺，而内犹豫。抱真诿军事于司马
卢元卿，以数骑驰入，见武俊，持武俊，涕下交颐，武俊
亦感泣，约为昆弟而别。旦日，合战，大破滔，进检校司
空。贞元初，朝京师，诏还所镇。抱真好方士，谓不死可
致。有孙季长者，为治丹，饵二万丸，卒。